P. Hrušovský, predseda NR SR: (2005-09-22):
Otváram rozpravu o tomto bode programu. Do rozpravy som nedostal žiadne písomné prihlášky. Ústne do rozpravy, páni poslanci, chce sa niekto prihlásiť? Nie. Preto vyhlasujem rozpravu za skončenú a prerušujem rokovanie o návrhu skupiny poslancov. A poprosím teraz pani poslankyňu Evu Černú, aby uviedla návrh na vydanie zákona, ktorým sa mení a dopĺňa zákon č. 36/2005 Z. z. o rodine a ktorým sa mení a dopĺňa zákon č. 300/2005 Z. z. Trestný zákon, ktorý prerokúvame ako tlač 1284. Pani poslankyňa, máte slovo. (Rokovanie o návrhu poslankyne Národnej rady Slovenskej republiky Evy Černej na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov a ktorým sa mení zákon č. 300/2005 Z. z. Trestný zákon , tlač 1284.) E. Černá, poslankyňa: Ďakujem veľmi pekne, pán predseda. Ctené kolegyne, ctení kolegovia, dovoľte mi, aby som vám predstavila predkladaný navrhovaný zákon, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov a ktorým sa mení zákon č. 300/2005 Z. z. Trestný zákon. Účelom predloženého návrhu zákona je mierne upraviť zákon o rodine a Trestný zákon. Návrh zákona sa predkladá v snahe upresniť alebo zmeniť tie ustanovenia tých návrhov zákonov, ktoré môžu spôsobiť problémy v aplikačnej praxi v oblasti starostlivosti o dieťa. Hlavným účelom zmeny zákona o rodine je vypustenie poslednej vety v § 54 ods. 2. Toto ustanovenie rieši prípad nariadenia ústavnej starostlivosti dieťaťa, ak je jeho výchova vážne ohrozená alebo narušená. Súčasne však ustanovuje, že za vážne ohrozenie alebo narušenie výchovy maloletého dieťaťa sa nepovažujú nedostatočné bytové pomery alebo majetkové pomery rodičov dieťaťa. Práve toto ustanovenie sa navrhuje vypustiť. Je zrejmé, že účelom zákona o rodine a jeho úpravy je chrániť rodinu a jej celistvosť. Nedostatočné bytové alebo majetkové pomery nemusia automaticky viesť k ohrozeniu výchovy dieťaťa, alebo na druhej strane môžu nastať prípady, keď sa rodina nachádza v situácii, ktorá má sociálny charakter, a práve takéto neuspokojivé pomery môžu vážne ohroziť aj výchovu dieťaťa, aj jeho všestranný rozvoj. V tomto prípade nie je možné zabezpečiť ani výživu podľa ustanovení zákona o vyživovacej povinnosti, pretože príbuzní sa nachádzajú v obdobnej situácii a mnohokrát zlú situáciu nerieši ani sociálna pomoc. Ide napríklad o situáciu bezdomovcov. V tomto prípade je v záujme samotných rodičov, aby bolo dieťa umiestnené v zariadení ústavnej starostlivosti, kde bude aj jeho výchova lepšie a vhodnejšie zabezpečená. Navrhuje sa tiež spresnenie v § 94 ods. 1 pri určovaní otcovstva súdom na návrh muža, ktorý tvrdí, že je otcom dieťaťa. Ide o snahu riešiť prípady, ak by konaním matky – utajený pôrod, odloženie dieťaťa, opustenie dieťaťa – sa biologický otec nedozvedel o svojom otcovstve, ale práve na základe skutočností, že sa nejaké dieťa našlo, by sa k otcovstvu chcel prihlásiť. V prípade Trestného zákona sa navrhuje zmena v § 214, ktorý obsahuje skutkovú podstatu trestného činu odloženia dieťaťa. Napriek tomu, že takéto konanie nie je želané a nie je ani záujem ho podporovať, odloženie dieťaťa na miestne, kde mu nehrozí ohrozenie života alebo zdravia, napríklad v zariadeniach Hniezda nádeje, Hniezda záchrany, alebo inkubátory, ak chcete, je zo spoločenského hľadiska a najmä z hľadiska dieťaťa vhodnejším riešením ako prípadné umelé prerušenie tehotenstva, prípadne usmrtenie tohto dieťaťa. Takéto konanie matky – odloženie dieťaťa v Hniezde nádeje – bude však od účinnosti Trestného zákona trestné, čím by takéto zariadenia stratili svoje opodstatnenie. Predložený návrh nebude mať žiadny vplyv na štátny rozpočet. Preto vás prosím, aby ste tieto návrhy podporili. Ďakujem veľmi pekne.